BCH:กูรูปรับเพิ่มกำไรปี 58-60 โตเฉลี่ย 21% พร้อมประเมินราคาเป้าหมายใหม่เป็น 9.50 บ.
BCH ปรับเพิ่มกำไรสุทธิปี 58-60 เฉลี่ย +21% ต่อปี สะท้อนการเติบโตของผู้ใช้บริการของ รพ.WMC และลูกค้าประกันสังคมของ รพ.เกษมราช และรพ.การุณเวช โดยปี 59-60 คาดกำไรสุทธิเติบโต 20% ต่อปี และประเมินราคาเป้าหมายใหม่ 9.50 บาท (เดิม 8.60 บาท)
2 ก.พ. 2559

บล.โนมูระ พัฒนสิน ระบุในบทวิเคราะห์วันนี้(2 ก.พ.) ว่า บริษัท บางกอก เชน ฮอสปิทอล จำกัด (มหาชน) หรือ BCH มีมุมมอง Positive ต่อแนวโน้มไตรมาส 4/58 คาดกำไรสุทธิ 172 ล้านบาท (+19%เทียบช่วงเดียวกันของปีก่อน+20% เทียบไตรมาสก่อนหน้า) ดีกว่าคาดเดิม เนื่องจากลูกค้าเงินสดและประกันสังคมใช้บริการเพิ่มขึ้น ทำให้รายได้ไตรมาส 4/58 เติบโตสูง (+16%เทียบช่วงเดียวกันของปีก่อน+6%เทียบไตรมาสก่อนหน้า)
นอกจากนี้ผลบวก Economy of scale ของ รพ.WMC ทำให้ Gross margin และ EBITDA margin ดีขึ้น เทียบไตรมาสก่อนหน้า เป็น 32.2% และ 25.9% ตามลำดับ ปรับเพิ่มกำไรสุทธิปี 58-60 เฉลี่ย +21% ต่อปี สะท้อนการเติบโตของผู้ใช้บริการของ รพ.WMC และลูกค้าประกันสังคมของ รพ.เกษมราช และรพ.การุณเวช โดยปี 59-60 คาดกำไรสุทธิเติบโต 20% ต่อปี และประเมินราคาเป้าหมายใหม่ 9.50 บาท (เดิม 8.60 บาท) ปรับคำแนะนำเป็นซื้อ (เดิม NEUTRAL) จากมุมมองบวกมากขึ้นต่อการเติบโตของ BCH และมองว่าหุ้น BCH เหมาะสมที่จะถูกซื้อขายด้วย PE สูงขึ้นใกล้เคียงกลุ่มฯ ขณะที่ปัจจุบันซื้อขาย PE16F ที่ 33.7 เท่า (vs PE เฉลี่ยกลุ่มฯ ที่ 39 เท่า)